《丰镇观马市歌》
清代·汤贻汾

斗鸡台北盘羊西，眼中青海与月支。骓駓骃骆骝騵骐，沙平草软十万蹄。

穹庐月落光熹微，点点草头同敛棋。碧眼赤髯环不离。

黄皮靴阔毡裘肥，鞍鞯精铁玄熊皮。翻身上马作马嘶，一人马前作奔敌。

万马飞逐云烟移，一人殿后长竿提。口中马语无人知，天明霜露犹未晞。

尘埃已塞谷与蹊。前群上桥后群继，万炮飞击蹄声齐。

桥姚但用谷量马，一群一谷纷排挤。三駣八𩡩杂牝牡，九良五驽兼黄骊。

健儿入群马惊突，绳竿掣首施鞲羁。左腾右逸额尔敏，一堕不愁成肉麋。

纷纷驵侩牵人衣，手指白黑呼与骑。默者凤臆鸣麟鬐，步者发电奔逾辉。

千金百缗值不一，一顾再顾十倍奇。安能钩距得其实，以手作口讔可疑。

氐郎割券乐奇羡，连尾不足书成嘻。世无薛公与非子，筋肉不识由人欺。

乌孙突厥有谁致，致亦不过驽与疲。有唐八坊七十万，张公能事惟蕃滋。

绳钩直曲岂能识，但取立仗何愁稀。籋云喷玉困辕下，老乌啄疮血淋漓。

鞭箠刻烙厮养虐，速死不得徒歔欷。我虽相马胜董子，不明此中谁駃騠。

荒山嵯嶪愁鸡栖，只求款段寻幽宜。垂鞭亸鞚穿花堤，幸免折髀即庶几。

自朝至昃所见非，十驾九蹶无高低。殷勤剪刷是何意，帝闲方此徵雄姿。

神奴却笑王湛痴，我痴已矣将安之。空将天马歌西北，不诵田家秧马诗。

作者简介：汤贻汾（1778—1853）， 字若仪，号雨生、琴隐道人，晚号粥翁，武进（今江苏常州）人。清代武官、诗人、画家。以祖、父荫袭云骑尉，授扬州三江营守备。擢浙江抚标中军参将、乐清协副将。与林则徐友契，与法式善、费丹旭等文人墨客多有交游。晚寓居南京，筑琴隐园。精骑射，娴韬略，精音律，且通天文、地理及百家之学。书负盛名，为嘉道后大家。工诗文，书画宗董其昌，闲淡超逸，画梅极有神韵。其妻董婉贞也为当时著名画家。太平攻破金陵时，投池以殉，谥忠愍。著有《琴隐园诗集》、《琴隐园词集》、《书荃析览》、杂剧《逍遥巾》等。